bluuebunny/crossref_metadata_2025 huggingface dataset:
Προσομοίωση συστημάτων αβαθούς γεωθερμίας με τη χρήση γεωθερμικών αντλιών θερμότητας συμβατικής και νέας τεχνολογίας
Authors: Παπαθεοδώρου Νικόλαος
Published: August 2021

Η διατριβή έχει ως στόχο τη διερεύνηση, ανάλυση, αξιολόγηση της λειτουργίας και της απόδοσης υπεδαφικών αποθηκών θερμικής ενέργειας σε συνδυασμό με γεωθερμικές αντλίες θερμότητας συμβατικής και νέας τεχνολογίας, με κύριους άξονες να αποτελούν: τα επιμέρους μεταβατικά φαινόμενα και η επίδρασή τους στη βραχυπρόθεσμη και μακροπρόθεσμη ενεργειακή τους απόδοση, και η «αειφορία» των συστημάτων και η εποχική διακύμανση της απόδοσής τους με στόχο τη βιώσιμη αξιοποίηση του υπεδάφους ως πηγή ή/και αποθήκη θερμότητας. Σε αυτό το πλαίσιο, εστιάζει στην υιοθέτηση και αξιοποίηση μιας ολοκληρωμένης μεθοδολογίας για τη μοντελοποίηση και την ταυτόχρονη απόδοση της συσχέτισης και της δυναμικής αλληλεπίδρασης των επιμέρους τμημάτων των εν λόγω συστημάτων σε πραγματικές συνθήκες. Το γεωθερμικό σύστημα αντλιών θερμότητας του ΕΜΠ αξιοποιείται ως βάση για την ανάπτυξη ενός δυναμικού μοντέλου προσομοίωσης. Το εν λόγω σύστημα εκμεταλλεύεται υβριδικά τόσο τη θερμο-αποθηκευτική ικανότητα των πετρωμάτων, μέσω ενός κλειστού κυκλώματος κάθετων γεωθερμικών εναλλακτών, όσο και το θερμικό περιεχόμενο ενός υπόγειου ταμιευτήρα, μέσω ενός ανοικτού κυκλώματος υδρογεωτρήσεων. Στα πλαίσια μιας ολοκληρωμένης προσέγγισης, το σύστημα αντιμετωπίζεται ως ένα ενιαίο σύνολο διαρκώς μεταβαλλόμενων αλληλεπιδράσεων μεταξύ κτιρίου, συστήματος αντλιών θερμότητας και υπεδαφικής πηγής-αποθήκης, και τα επιμέρους θερμικά προβλήματα επιλύονται και συνθέτονται σε ένα ολοκληρωμένο, βρογχοειδές και ανατροφοδοτούμενο κύκλωμα ροής πληροφοριών. Το δυναμικό μοντέλο προσομοίωσης που δημιουργήθηκε, το οποίο επαληθεύθηκε στη βάση πειραματικών δεδομένων, αποδίδει με σημαντική ακρίβεια πρόρρησης τη συμπεριφορά κάθε επιμέρους τμήματος του συστήματος, ενώ: α. επιτρέπει την ανάλυση των φαινομένων που λαμβάνουν χώρα σε κάθε φάση λειτουργίας του συστήματος, τόσο κατά τις μεταβατικές, όσο και κατά τις περιόδους "σταθερής κατάστασης", και την πρόβλεψη των ενεργειακών επιδόσεων του συστήματος τόσο βραχυπρόθεσμα, όσο και μακροπρόθεσμα, β. εξασφαλίζει τη δυνατότητα της συστηματικής διερεύνησης τόσο της απόδοσης του συστήματος, όσο και της εποχικής διακύμανσής της, λόγω της αλληλεπίδρασής του με την υπεδαφική πηγή-αποθήκη, και γ. παρέχει τη δυνατότητα αποτύπωσης οριακών καταστάσεων λειτουργίας του συστήματος και την ανάπτυξη στρατηγικών ελέγχου ή/και παρέμβασης για τη βελτιστοποίησή του.
Στρωματογραφική και τεκτονική μελέτη της Νότιας Αιτωλοακαρνανίας
Authors: Σωτηρόπουλος Σπήλιος
Published: August 2021

Η παρούσα μελέτη παρουσιάζει νέα στοιχεία που αφορούν την τεκτονική και στρωματογραφία του φλύσχη της Νότιας Aιτωλοακαρνανίας και έχει ως στόχο να ερμηνεύσει την τεκτονική εξέλιξη της περιοχής και την κινηματική των επωθήσεων. Γεωλογικά δεδομένα που προέκυψαν από την τεκτονική και στρωματογραφική ανάλυση καθώς και από την ανάλυση αεροφωτογραφιών συνδυάστηκαν με σεισμικές τομές. Οι μεγάλης κλίμακας επωθήσεις της Πίνδου και του Γαβρόβου, που σχηματίζουν ένα προελαύνον προς την προχώρα σύστημα επωθήσεων, δρουν συγχρόνως για μεγάλο διάστημα του Ολιγοκαίνου. Η επώθηση Γαβρόβου χαρακτηρίζεται από σημαντική μετατόπιση (>10 χλμ.), μικρούς ρυθμούς βράχυνσης, και από πολύπλοκη ιστορία προέλασης που περιλαμβάνει και επωθήσεις εκτός ακολουθίας. Επωθήσειςν ΒΒΔ-ΒΔ διεύθυνσης ελέγχουν την τοπογραφία της περιοχής και συνείσφερουν σημαντικά στην πάχυνση του φλύσχη. Η υπέρθεση του φλύσχη ενέτεινε την βύθιση της λεκάνης και την υποβύθιση τμημάτων του φλοιού κάτω από την επώθηση. Η έναρξη της κλαστικής ιζηματογένεσης λαμβάνει χώρα στο Πριαμπόνιο, ενώ το τέλος της προσδιορίστηκε στο Ανώτερο Ολιγόκαινο. Στην Ιόνια λεκάνη η κατώτερη ακολουθία ιζημάτων του φλύσχη αντιστοιχεί σε αποθέσεις εξωτερικού ριπιδίου ενώ η ανώτερη σε αποθέσεις εσωτερικού ριπιδίου-κατωφέρειας. Στην λεκάνη Γαβρόβου επικρατούν κυρίως αποθέσεις εσωτερικού-μέσου ριπιδίου. Τα αποτελέσματα που προκύπτουν από την παρούσα διατριβή υποδηλώνουν ότι το κλασσικό μοντέλο του προελαύνοντος προς την προχώρα συστήματος επωθήσεων, που έχει προταθεί για τις Εξωτερικές Ελληνίδες χρειάζεται σημαντικές τροποποιήσεις.
Μοναδιαία δευτεροβάθμια λογική και παραμετρική πολυπλοκότητα σε δομές φραγμένου δεντροπλάτους
Authors: Καλαντζή Λαμπρινή
Published: August 2021

Στην παρούσα διατριβή, προτείνουμε νέα αυτόματα που εκφράζουν προβλήματα αποτίμησης της Μοναδιαίας Δευτεροβάθμιας Λογικής (MSO), καθώς και νέους αποδοτικούς αλγορίθμους για τα προβλήματα αυτά οι οποίοι βασίζονται στις βάσεις δεδομένων. Εξετάζουμε αρχικά την περίπτωση που οι δεδομένες δομές είναι πεπερασμένα δέντρα και έπειτα ανεξάρτητα την περίπτωση των δομών φραγμένου δεντροπλάτους. Κεντρικό σημείο της προσέγγισής μας σε καθεμία περίπτωση είναι ο επαναπροσδιορισμός της ισοδυναμίας MSO/αυτομάτων μέσω νέων αυτομάτων αναθέσεων που ορίζονται κάθε φορά. Έτσι, ανάγουμε τα αρχικά προβλήματα αποτίμησης της MSO σε ισοδύναμα προβλήματα που αφορούν στα νέα αυτά αυτόματα αναθέσεων. Μέσω της μοντελοποίησης αυτών των τελευταίων προβλημάτων αποτίμησης αυτομάτων σε ένα πλαίσιο βάσεων δεδομένων, επιλύουμε τα αρχικά προβλήματα αποτίμησης της MSO μέσω κατάλληλων αλγορίθμων βελτιστοποίησης από το χώρο των βάσεων δεδομένων.
Όραση Η/Υ για την αναγνώριση κινήσεων
Authors: Μανιτσάρης Σωτήρης
Published: August 2021

Η παρούσα διδακτορική διατριβή παρουσιάζει ένα πρωτότυπο σύστημα όρασης υπολογιστή για την αναγνώριση κινήσεων στη αλληλεπίδραση μεταξύ πιανίστα και μουσικού οργάνου. Η όραση υπολογιστή είναι η μοναδική τεχνολογία που επιτρέπει αναγνώριση κινήσεων, χωρίς περιορισμούς στον πιανίστα και με χαμηλό κόστος. Το σύστημα προτείνει δύο προσεγγίσεις για την αναγνώριση: α) τη στατική προσέγγιση, ή ανάκτηση δακτυλισμών, και β) τη δυναμική προσέγγιση, επέκταση της στατικής προσέγγισης. Η στατική αναγνώριση εφαρμόζεται σε κάθε καρέ του βίντεο. Βασίζεται στην ανάλυση και ερμηνεία χαρακτηριστικών του καρέ, συγκρίνοντάς τα με το αιτιοκρατικό μοντέλο κίνησης. Η δυναμική αναγνώριση εφαρμόζεται σε σύνολο ακολουθιών καρέ του βίντεο. Βασίζεται στην ανάλυση και στοχαστική μοντελοποίηση μέσω Κρυφών Μαρκοβιανών Μοντέλων. Η παρούσα μέθοδος μπορεί να επεκταθεί και σε άλλα πεδία εφαρμογής όπως είναι η παρακολούθηση ανθρώπων με έλλειψη αυτονομίας στο σπίτι, η αξιοποίηση πολιτιστικής κληρονομιάς, η μελέτη της ανθρώπινης συμπεριφοράς και η επικοινωνία ανθρώπου-υπολογιστή.
Οικογένειες σε μεταναστευτικά περιβάλλοντα
Authors: Ιερωνυμάκης Ιωάννης
Published: August 2021

[…] Στην παρούσα εργασία εξετάζουμε τις οικογένειες των μεταναστών σε διαδοχικές φάσεις της μεταναστευτικής τους διαδρομής, από τη φάση της αρχικής αποδημίας μέχρι τη φάση της έλευσης-παραμονής τους στη χώρα υποδοχής. Στο μεσοδιάστημα μεσολαβεί η αποδιοργάνωση, δεδομένου ότι δε μετακινούνται απευθείας όλα τα μέλη της οικογένειας από την Αλβανία στην Ελλάδα. Ακολουθεί η διαδικασία της συνένωσης και μετά την υλοποίησή της οι αλβανικές οικογένειες συμβιώνουν ενιαία, αυτή τη φορά στην Ελλάδα, και επιχειρούν να αναδιοργανωθούν και να ισορροπήσουν στη νέα πραγματικότητα. […]
Η κοινωνική κατασκευή της ευρωπαϊκής εξωτερικής πολιτικής
Authors: Γαλαριώτης Ιωάννης
Published: August 2021

Η ελληνική εξωτερική πολιτική απέναντι στην ευρωπαϊκή προοπτική της Τουρκίας κατά το χρονικό διάστημα 1996-2009 διαμορφώθηκε από τις νόρμες της ειρηνικής επίλυσης των διαφορών που διαχέονταν και κοινωνικοποιούνταν σε ευρωπαϊκό επίπεδο καθώς και στην ελληνική κοινωνία.
Παράγοντες αλλαγής του κοινωνικού κράτους την εποχή της παγκοσμιοποίησης
Authors: Κρητικός Αντώνιος
Published: August 2021

Διερευνώνται οι παράγοντες που ωθούν τα κοινωνικά κράτη να αλλάξουν, οι περιορισμοί που ανακύπτουν σε κάθε προσπάθεια αλλαγής, καθώς και οι στόχοι των μεταβολών που τελικά λαμβάνουν χώρα. Σκοπός είναι η σύζευξη, από τη μια, της θέσης που αντιλαμβάνεται τους θεσμούς ως τον κρισιμότερο παράγοντα αλλαγής στα κοινωνικά κράτη, και, από την άλλη, της συναίνεσης ως ένα μέσο ορθολογικής συνεννόησης των εμπλεκόμενων φορέων. Η συναίνεση μπορεί να ελαττώσει τη σημασία θεσμικών περιορισμών. Έτσι, μεγάλες αλλαγές καθίστανται δυνατές. Κάτω από το μεγεθυντικό φακό βρίσκονται οι πρόσφατες αλλαγές στα συνταξιοδοτικά συστήματα και στις πολιτικές απασχόλησης της Ελλάδας, της Βρετανίας και της Σουηδίας.
Κλαύδιου Πτολεμαίου γεωγραφική Ὑφήγησις
Authors: Τσορλίνη Αγγελική
Published: August 2021

Ο Κλαύδιος Πτολεμαίος, στο έργο του Γεωγραφική Ὑφήγησις, του 2ο αι. μ.Χ., συγκεντρώνει τις χαρτογραφικές γνώσεις της εποχής του, δίνει οδηγίες για την κατασκευή χάρτη με την απεικόνιση της σφαιρικής Γης στο επίπεδο, θέτοντας έτσι σε επιστημονική βάση την κατασκευή χαρτών με μέθοδο η οποία ισχύει μέχρι σήμερα, και καταγράφει 6500 τόπους του τότε γνωστού κόσμου με την ονομασία και τις γεωγραφικές τους συντεταγμένες.Η παρούσα διατριβή εστιάζεται κυρίως στο αριθμητικό μέρος της Γεωγραφίας για τον γεωγραφικό χώρο της Μεσογείου, της Ελλάδας και του Εύξεινου Πόντου και ειδικότερα στην ανάλυση των συντεταγμένων των τοπωνυμίων που καταγράφονται σε 4 κώδικες και 15 έντυπες εκδόσεις της, από τον 13ο αι. μέχρι τις μέρες μας. Σκοπός της έρευνας είναι η δημιουργία ενός νέου διορθωμένου Καταλόγου συντεταγμένων της Γεωγραφίας για την περιοχή ενδιαφέροντος και η μελέτη των πτολεμαϊκών συντεταγμένων που καταγράφονται σε αυτήν, σε σχέση με τις αντίστοιχες σημερινές τιμές, ώστε να δοθεί ένα νέο χαρτογραφικό μοντέλο της χωρικής σχέσης μεταξύ της πτολεμαϊκής και της σημερινής γεωμετρίας στη γεωγραφική συγκεκριμένη περιοχή. Για τον σκοπό αυτό γίνεται η χαρτογραφική επεξεργασία των συντεταγμένων των τοπωνυμίων του καταλόγου GeoPtolemy-, η αναγωγή των τιμών μετά την απαλοιφή συστηματικών χωρικών τάσεων των διαφορών του γεωγραφικού πλάτους και μήκους και η ανάλυση των παραμορφώσεων του πτολεμαϊκού χάρτη σε σχέση με τον σύγχρονο. Τμήμα της διατριβής αποτελεί η μελέτη των βέλτιστων σφαιρών που προσαρμόζονται καλύτερα στις πτολεμαϊκές συντεταγμένες των περιοχών και η σύγκριση του νέου καταλόγου συντεταγμένων με χαρακτηριστικούς χάρτες, οι οποίοι προέρχονται από εκδόσεις της πτολεμαϊκής Γεωγραφίας, αλλά και των χαρτών μεταξύ τους, καταλήγοντας σε συμπεράσματα σχετικά με τις μεθόδους σύνταξης των χαρτών. Στα συμπεράσματα ανακεφαλαιώνονται τα αποτελέσματα της μελέτης, ελέγχεται η ικανοποίηση των κινήτρων και των στόχων που είχαν τεθεί στην αρχή της εργασίας και υπογραμμίζονται τα κυριότερα ευρήματα, ενώ διατυπώνονται σκέψεις για τη συνέχιση της έρευνας σε διάφορα θέματα, που προέκυψαν σε κάθε στάδιο της έρευνας.Η εργασία συμπληρώνεται από 689 υποσημειώσεις στα κεφάλαια, βιβλιογραφικές και σχολιασμούς, από 123 αναλυτικούς πίνακες τιμών και από 374 εικόνες, στις οποίες συμπεριλαμβάνονται ο “γενεαλογικός” χάρτης των εκδόσεων, οι τυποποιημένοι συγκριτικοί χάρτες των συντεταγμένων και οι 30 χάρτες με τα αποτελέσματα της χαρτογραφικής ανάλυσης της γεωμετρίας του πτολεμαϊκού χάρτη σε σχέση με σημερινό πρότυπο και τις απεικονίσεις των σχετικών παραμορφώσεων.
Ανάλυση και σύνθεση συστημάτων αυτόματου ελέγχου διακριτού χρόνου μέσω της αλγεβρο-πολυωνυμικής προσέγγισης
Authors: Γρηγοριάδου Αναστασία
Published: August 2021

Στην παρούσα διατριβή παρουσιάζονται οι πιο γνωστές μέθοδοι διακριτοποίησης με τις οποίες μπορούμε να μετατρέψουμε περιγραφές συνεχών συστημάτων αυτόματου ελέγχου στον χώρο των καταστάσεων σε ισοδύναμες περιγραφές διακριτών συστημάτων αυτόματου ελέγχου στον χώρο των καταστάσεων καθώς και οι θεμελιώδεις έννοιες της εφικτότητας και ελεγξιμότητας διακριτών συστημάτων στο γενικευμένο χώρο των καταστάσεων. Στο κεφάλαιο 1 αναφέρονται βασικές μαθηματικές έννοιες που αφορούν κυρίως πολυωνυμικούς και ρητούς πίνακες. Στο κεφάλαιο 2 παρουσιάζονται οι έννοιες του σήματος και του συστήματος συνεχούς και διακριτού χρόνου καθώς και μέθοδοι επίλυσης των γραμμικών χρονικά αμετάβλητων συστημάτων συνεχούς και διακριτού χρόνου στο χώρο των καταστάσεων και στο γενικευμένο χώρο των καταστάσεων. Στο κεφάλαιο 3 περιέχονται οι μέθοδοι με τις οποίες πραγματοποιείται η διακριτοποίηση των γραμμικών χρονικά αμετάβλητων συστημάτων συνεχούς χρόνου στο χώρο των καταστάσεων αλλά και στο γενικευμένο χώρο των καταστάσεων. Συγκεκριμένα οι τεχνικές της συγκράτησης μηδενικής τάξης, πρώτης τάξης με χρήση προς τα πίσω προσεγγίσεων Euler και πρώτης τάξης με χρήση προς τα εμπρός προσεγγίσεων Euler που χρησιμοποιήθηκαν στην διακριτοποίηση των γ.χ.α. συστημάτων συνεχούς χρόνου στο χώρο των καταστάσεων εφαρμόζονται στα γ.χ.α. συστήματα στο γενικευμένο χώρο των καταστάσεων. Στο κεφάλαιο 4 παρουσιάζονται οι βασικές ιδιότητες της εφικτότητας και ελεγξιμότητας καθώς και της παρατηρησιμότητας και κατασκευασιμότητας των γ.χ.α. συστημάτων διακριτού χρόνου στο χώρο των καταστάσεων αλλά και στο γενικευμένο χώρο των καταστάσεων.
Προσβασιμότητα ατόμων με αναπηρίες στην εκπαίδευση
Authors: Γκουβατζή Αναστασία
Published: August 2021

Οι θεσµικές και νοµοθετικές ρυθµίσεις καθώς και η βελτίωση των συνθηκών φοίτησης µαθητώνµε ειδικές ανάγκες διαµόρφωσαν τις συνθήκες της πρόσβασης τους στην τριτοβάθµια εκπαίδευση.Ο αυξηµένος αριθµός φοιτητών µε ειδικές ανάγκες (ΦµεΕΑ) επέβαλε την οργάνωση καιδιαχείριση προσαρµοσµένων υπηρεσιών και υποδοµών, ώστε να διασφαλιστεί το δικαίωµα τηςίσης ευκαιρίας στην εκπαίδευση και το φοιτητικό αθλητισµό. Σκοπός της παρούσας έρευνας ήταννα καταγραφούν οι ανάγκες και οι παραλείψεις σε ειδικές υπηρεσίες και παροχές όπως τιςεντοπίζουν οι ΦµεΕΑ και να συγκριθούν οι υπάρχουσες υπηρεσίες µε τις υπηρεσίες που έχουνπροβλέψει τα ακαδηµαϊκά ιδρύµατα στην Ευρωπαϊκή Ένωση. Η συλλογή των δεδοµένων έγινε σετρία πεδία: α) µελετήθηκαν τα µοντέλα παροχής διευκολύνσεων σε ΦµεΕΑ 58 ευρωπαϊκώνπανεπιστηµίων διασυνδεδεµένων µε τον Ευρωπαϊκό Οργανισµό για την Ανάπτυξη της ΕιδικήςΑγωγής, β) εστάλησαν ερωτηµατολόγια και επεστράφησαν συµπληρωµένα από τις γραµµατείεςτων ελληνικών ΑΕΙ και ΑΤΕΙ και γ) παραχωρήθηκαν συνεντεύξεις και συλλέχθηκαν οι απόψειςγια προσαρµοσµένες παροχές από 73 ΦµεΕΑ οι οποίοι φοιτούσαν σε 14 ελληνικά ΑΕΙ και ΑΤΕΙ.Έγινε ποιοτική ανάλυση περιεχοµένου κατά την οποία η συλλογή, επεξεργασία, ανάλυση καιερµηνεία αυτών βασίστηκε στις αρχές της Grounded Theory. Τα αποτελέσµατα έδειξαν ότι οιανάγκες για προσαρµοσµένες υποδοµές οµαδοποιούνται σε περιβαλλοντικές-αρχιτεκτονικές καιυποστηρικτικής τεχνολογίας, ενώ οι υπηρεσίες σε ακαδηµαϊκές, διοικητικές, κοινωνικής πολιτικήςκαι πρόνοιας, υγείας καθώς και πολιτισµού και αθλητισµού. Ταυτόχρονα κατεγράφησανσηµαντικά προβλήµατα και παραλείψεις σε προ-πανεπιστηµιακό επίπεδο εκπαίδευσης, όπωςυπηρεσίες έγκαιρης παρέµβασης και συµβουλευτικής, εξειδικευµένο εκπαιδευτικό προσωπικό,οργανωµένο πρόγραµµα επαγγελµατικού προσανατολισµού και µετάβασης στην τριτοβάθµιαεκπαίδευση, τα οποία συνδέονται µε την έλλειψη ενηµέρωσης και ευαισθητοποίησης. Βάσει τωνσυµπερασµάτων προτάθηκε ο σχεδιασµός ενός µοντέλου διαχείρισης των υποδοµών πρόσβασης,των υπηρεσιών και των αγαθών που θα παρέχονται από όλα τα εκπαιδευτικά ιδρύµατα παίρνονταςυπόψη τους διαθέσιµους πόρους και τις εκπαιδευτικές προτεραιότητες. Ένα µοντέλο που θαεξελίσσεται συνεχώς µέσα από το διάλογο της ακαδηµαϊκής κοινότητας µε τους ΦµεΕΑ
Η επίδραση της άσκησης με ολόσωμη δόνηση στη φυσική κατάσταση μεσήλικων γυναικών
Authors: Χάνου Κωνσταντίνα
Published: August 2021

Η άσκηση με ολόσωμη δόνηση είναι αρκετά διαδεδομένη τα τελευταία χρόνια στον τομέα της άθλησης και της αποκατάστασης. Σκοπός της παρούσας έρευνας ήταν να μελετηθεί η επίδραση ενός προγράμματος άσκησης με ολόσωμη δόνηση διάρκειας 8 εβδομάδων στη φυσική κατάσταση υγιών, μη ασκούμενων μεσήλικων γυναικών, καθώς και η διάρκεια αυτών των επιδράσεων.Στη μελέτη έλαβαν μέρος εθελοντικά 30 γυναίκες, οι οποίες χωρίστηκαν σε: ομάδα άσκησης με ολόσωμη δόνηση (ΟΔ) και ομάδα ελέγχου (ΟΕ). Η ΟΔ πραγματοποίησε πρόγραμμα άσκησης με ολόσωμη δόνηση, διάρκειας 8 εβδομάδων (συχνότητα: 20-25Hz, εύρος μετατόπισης: 6mm, διάρκεια: 6-8min) σε πλατφόρμα αμφίπλευρης ολόσωμης δόνησης (Galileo Fitness). Η ΟΕ δεν ακολούθησε κάποιο πρόγραμμα παρέμβασης μέσα στο ίδιο χρονικό διάστημα. Αξιολογήθηκε η σωματική μάζα και οι παρακάτω φυσικές ικανότητες: αερόβια ικανότητα, κινητικότητα, κατακόρυφη αλτικότητα, δυναμική ισορροπία και δύναμη. Οι μετρήσεις πραγματοποιήθηκαν πριν από την έναρξη του προγράμματος παρέμβασης, αμέσως μετά τη λήξη του (στις 8 εβδομάδες) και 8 εβδομάδες μετά τη λήξη του (στις 16 εβδομάδες). Για τον έλεγχο της επίδρασης του προγράμματος άσκησης στις ικανότητες που αξιολογήθηκαν χρησιμοποιήθηκαν αναλύσεις διακύμανσης (two-way ANOVA) και συνδιακύμανσης (ANCOVA) με 2 παράγοντες, «ομάδα» και «χρονική στιγμή μέτρησης» και επαναλαμβανόμενες μετρήσεις, όπου αυτό ήταν απαραίτητο. Ο μαθηματικός τύπος κατά Tukey χρησιμοποιήθηκε ως κριτήριο post-hoc σύγκρισης, όπου κρίθηκε απαραίτητο.Από την ανάλυση των αποτελεσμάτων δεν παρατηρήθηκε καμία στατιστικά σημαντική επίδραση της άσκησης με δόνηση στις υπό μελέτη παραμέτρους, με εξαίρεση την κινητικότητα, το άλμα από ημικάθισμα και το άλμα με αντίθετη κίνηση (σε απόλυτες και σχετικές τιμές), στις οποίες υπήρξε βελτίωση για την ΟΔ, χωρίς όμως στατιστικά σημαντική διαφορά μεταξύ των ομάδων. Συμπερασματικά, φαίνεται ότι ένα πρόγραμμα άσκησης 8 εβδομάδων με αμφίπλευρη ολόσωμη δόνηση δεν είναι αποτελεσματικό ως προς τη βελτίωση της φυσικής κατάστασης μεσήλικων γυναικών.
Αξιολόγηση ικανοτήτων που απαιτούνται στο άθλημα της ρυθμικής αγωνιστικής γυμναστικής σε τρεις ηλικιακές κατηγορίες αθλητριών
Authors: Γιαννιτσοπούλου Ευγενία
Published: August 2021

Σκοπός της παρούσας έρευνας ήταν να βρεθεί η συμβολή γνωστικών, αντιληπτικών, κινητικών ικανοτήτων και ψυχολογικών χαρακτηριστικών στην απόδοση αθλητριών ρυθμικής γυμναστικής τριών ηλικιακών κατηγοριών, καθώς και η διαφοροποίηση τους στις ηλικιακές κατηγορίες. Συμμετείχαν 63 αθλήτριες υψηλού επιπέδου 11-18 ετών. Γυναίκες (15-18 ετών), νεανίδες (13-14 ετών) και κορασίδες (11-12 ετών). Από τα αποτελέσματα βρέθηκε ότι η αγωνιστική απόδοση των νεανίδων αθλητριών σχετίζεται σημαντικά κυρίως με τις κινητικές ικανότητες και των κορασίδων κυρίως με τις γνωστικές. Από τα ψυχολογικά χαρακτηριστικά η απόδοση των νεανίδων είχε σημαντική σχέση με τα εσωτερικά κίνητρα (ευχαρίστηση-ενδιαφέρον και αντιλαμβανόμενη ικανότητα) και των κορασίδων με την αυτοπεποίθηση προδιάθεσης και κατάστασης. Από τις αναλύσεις παλινδρόμησης βρέθηκε ότι στις νεάνιδες, ο συντονισμός των χεριών και η στόχευση ερμήνευσαν το 73.6% της διακύμανσης στο στεφάνι και το 65.7% στις κορύνες. Ο συντονισμός των χεριών με την επιλεκτική προσοχή προέβλεψαν το 43.7% της απόδοσης στη μπάλα. Στις κορασίδες η ομαδοποίηση των πληροφοριών στη μνήμη και ο χρόνος απάντησης με επιλογή προέβλεψαν το 18.5% της απόδοσης στη μπάλα. Στη σύγκριση των ηλικιακών κατηγοριών οι γυναίκες και οι νεανίδες ήταν καλύτερες από τις κορασίδες στη συγκράτηση των πληροφοριών στη μνήμη, τη συνεχή προσοχή, τον απλό χρόνο αντίδρασης, το χρόνο επιλογής, το συντονισμό των χεριών και τη στόχευση. Ενώ στην επιλεκτική προσοχή, την επιδεξιότητα καρπού-δαχτύλων και την ικανότητα σύμπτωσης οι γυναίκες ήταν καλύτερες από τις κορασίδες. Τα ευρήματα αυτής της έρευνας παρέχουν σημαντικές πληροφορίες για την ερμηνεία της απόδοσης και το σχεδιασμό της προπόνησης σε κάθε ηλικιακή κατηγορία.
Βιοκινητικές διαφορές των κατακόρυφων αλμάτων σε σκληρό έδαφος και σε άμμο από αθλητές της πετοσφαίρισης παραλίας
Authors: Γιάτσης Γεώργιος
Published: August 2021

Σκοπός της εργασίας ήταν να διερευνήσει τις δυναμικές και κινηματικές διαφορές των κατακόρυφων αλμάτων σε σκληρό έδαφος και σε άμμο. Δεκαπέντε άνδρες κορυφαίοι επαγγελματίες παίκτες της Πετοσφαίρισης και της Πετοσφαίρισης Παραλίας, συμμετείχαν στην έρευνα. Οι εξεταζόμενοι εκτέλεσαν άλματα από ημικάθισμα, με προδιάταση (με και χωρίς τη χρήση των χεριών) και μετά από πτώση 40 cm. Τα άλματα εκτελέστηκαν σε δυναμοδάπεδο AMTI (σκληρό έδαφος) και σε ειδικό σκάμμα με άμμο που τοποθετήθηκε πάνω στο δυναμοδάπεδο (άμμος). Για τη στατιστική επεξεργασία των αποτελεσμάτων χρησιμοποιήθηκε t-test για ζευγαρωτές παρατηρήσεις (paired sample t-test). Από τα αποτελέσματα φάνηκε ότι το ύψος άλματος ήταν μεγαλύτερο στο σκληρό έδαφος σε όλα τα είδη αλμάτων με στατιστικά σημαντική διαφορά (p < .01). Το ποσοστό της διαφοράς κυμάνθηκε από 13.4 - 20.5% στα διάφορα είδη αλμάτων. Η μεγαλύτερη διαφορά βρέθηκε στα άλματα μετά από πτώση. Οι λόγοι της μικρότερης απόδοσης στην άμμο οφείλονται στην υποχωρητικότητα και την αστάθεια της άμμου που μείωσε τις τιμές της μέγιστης δύναμης και της μέγιστης ισχύος, παρόλο που αύξησε το χρόνο ώθησης. Ακόμη, η υποχωρητικότητα της άμμου δεν επέτρεψε την ποδοκνημική να εφαρμόσει μεγάλες δυνάμεις στο τέλος της φάσης προώθησης με αποτέλεσμα το κέντρο μάζας του σώματος να διανύσει μικρότερη απόσταση και να εκμεταλλευτεί σε μικρότερο ποσοστό τη μέγιστη ταχύτητα που παράχθηκε στην απογείωση. Η μέγιστη τιμή της δύναμης κατά την προσγείωση ήταν μεγαλύτερη στο σκληρό έδαφος. Επίσης, το μέγιστο θετικό έργο ήταν μεγαλύτερο στο σκληρό έδαφος. Το μεγαλύτερο ύψος άλματος λόγω της προδιάτασης και της χρήσης των χεριών υφίσταται και στην άμμο. Οι αρθρώσεις της ποδοκνημικής και του ισχίου κινήθηκαν σε μεγαλύτερο εύρος στην άμμο, ενώ η σειρά ενεργοποίησης των αρθρώσεων ήταν η ίδια και στα δύο εδάφη (από το κέντρο προς την περιφέρεια). Η ποδοκνημική άρθρωση κινήθηκε με μεγαλύτερη γωνιακή ταχύτητα στην άμμο λόγω της υποχώρησης της, χωρίς όμως να συντελέσει στην καλύτερη απόδοση. Το μεγαλύτερο εύρος κίνησης της ποδοκνημικής στην άμμο είχε ως αποτέλεσμα την υπερέκταση της άρθρωσης του ισχίου τη στιγμή της απογείωσης για εξισορροπιστικούς λόγους. Αυτός ίσως είναι ένας από τους λόγους του μεγαλύτερου ποσοστού των τραυματισμών στην περιοχή της μέσης στην Πετοσφαίριση Παραλίας.
Αθλητισμός αναψυχής σε οργανισμούς τοπικής αυτοδιοίκησης
Authors: Μπαλάσκα Παναγιώτα
Published: August 2021

Η παρούσα έρευνα είχε ως στόχο να διερευνήσει ζητήματα που σχετίζονται με την αθλητική συμμετοχή στην Ελλάδα και να προτείνει στρατηγικές για την προώθηση του αθλητικού τρόπου ζωής στην κοινωνία, και την καλύτερη ανάπτυξη και προώθηση των οργανωμένων προγραμμάτων μαζικού αθλητισμού. Συλλέχθηκαν ερευνητικά δεδομένα από α) γενικό πληθυσμό και β) συμμετέχοντες σε προγράμματα μαζικού αθλητισμού με την χρήση των ακόλουθων θεωρητικών εννοιών και μοντέλων: ιεραρχικό μοντέλο ανασταλτικών παραγόντων συμμετοχής, πολυδιάστατο μοντέλο στρατηγικών διαπραγμάτευσης, θεωρία στάσεων προς την άσκηση, πολυδιάστατο μοντέλο κινήτρων συμμετοχής, πολυδιάστατο μοντέλο ποιότητας παρεχόμενων υπηρεσιών. Το συνολικό δείγμα της έρευνας ήταν 1196 (N=1196) ενήλικες, κάτοικοι των δήμων: Θεσσαλονίκης. Η δομική εγκυρότητα των κλιμάκων των ερωτηματολογίων εξετάστηκε μέσω επιβεβαιωτικής παραγοντικής ανάλυσης. Τα αποτελέσματα α) ως προς τον γενικό πληθυσμό έδειξαν ότι: τα επίπεδα αθλητικής συμμετοχή είναι χαμηλά, και οι ενδοπροσωπικοί ανασταλτικοί παράγοντες είναι οι πιο αποτρεπτικοί για την άσκηση, β) ως προς συμμετέχοντες στα προγράμματα Μαζικού Αθλητισμού τα αποτελέσματα έδειξαν πως η συμμετοχή των πολιτών των δήμων τα προγράμματα είναι ικανοποιητική. Επίσης, εντοπίστηκαν αρκετά προβλήματα με την ποιότητα των εγκαταστάσεων και τις συνθήκες άσκησης. Βάση των αποτελεσμάτων αυτών προτείνονται μια σειρά στρατηγικές για την προώθηση του αθλητικού τρόπου ζωής στην κοινωνία για τον καλύτερο σχεδιασμό των προγραμμάτων μαζικού αθλητισμού και για την πιο αποτελεσματική προώθηση των προγραμμάτων μαζικού αθλητισμού.
Η συμμετοχή των ενεργειακών μηχανισμών και η δρομική οικονομία σε αθλήτριες ομαδικών αθλημάτων
Authors: Παπαδοπούλου Ζαχαρώ
Published: August 2021

Σκοπός της παρούσας διδακτορικής διατριβής ήταν να μελετηθεί η συμμετοχή των ενεργειακών μηχανισμών σε υπομέγιστες εντάσεις καθώς και η δρομική οικονομία σε αθλήτριες ομαδικών αθλημάτων. Στην παρούσα έρευνα συμμετείχαν οικειοθελώς πενήντα τέσσερις (Ν=54) συνολικά αθλήτριες χειροσφαίρισης (Ν=21), καλαθοσφαίρισης (Ν=14) και ποδοσφαίρου (Ν=19) ηλικίας 18-22 ετών. Οι συμμετέχουσες πραγματοποίησαν στο εργαστήριο δυο διαδοχικές επισκέψεις εντός 72 ωρών. Στην πρώτη επίσκεψη έγινε η δοκιμασία αξιολόγησης της ισοκινητικής δύναμης καθώς και ο προσδιορισμός της μέγιστης πρόσληψης οξυγόνου στο δαπεδοεργόμετρο. Κατά τη δεύτερη επίσκεψη πραγματοποιήθηκε ο υπολογισμός της δρομικής οικονομίας σε δύο διαφορετικές υπομέγιστες δρομικές ταχύτητες (10 και 12 km•h-1) στο δαπεδοεργόμετρο. Τα αποτελέσματα έδειξαν σημαντικές διαφορές στα ανθρωπομετρικά και φυσιολογικά χαρακτηριστικά κατά τη δοκιμασία προσδιορισμού της μέγιστης πρόσληψης οξυγόνου στο δαπεδοεργόμετρο μεταξύ των αθλητριών των τριών αγωνισμάτων. Οι αθλήτριες ποδοσφαίρου είχαν υψηλότερη μέγιστη πρόσληψη οξυγόνου συγκριτικά με τις αθλήτριες καλαθοσφαίρισης και της χειροσφαίρισης. Σημαντικές διαφορές βρέθηκαν στην ισοκινητική δύναμη σε όλες τις γωνιακές ταχύτητες. Συγκεκριμένα, οι αθλήτριες καλαθοσφαίρισης είχαν μεγαλύτερη δύναμη στην έκταση του γονάτου στις γωνιακές ταχύτητες των 60, 180 και 300°•sec-1 καθώς και στην κάμψη του γονάτου στις γωνιακές ταχύτητες των 180 και 300°•sec-1, συγκριτικά με τις αθλήτριες ποδοσφαίρου και χειροσφαίρισης. Ωστόσο, οι αθλήτριες ποδοσφαίρου είχαν μεγαλύτερη τιμή στην αναλογία δύναμης καμπτηρών και εκτεινόντων του γονάτου στις 60°•sec-1 συγκριτικά με τις αθλήτριες χειροσφαίρισης και καλαθοσφαίρισης. Δε βρέθηκαν σημαντικές διαφορές στα χαρακτηριστικά αναπνευστικού κύκλου στις ταχύτητες των 10 km•h-1 και 12 km•h-1 στο δαπεδοεργόμετρο, εκτός από το δείκτη δύσπνοιας στα 12 km•h-1, ο οποίος ήταν σημαντικά υψηλότερος στις αθλήτριες ποδοσφαίρου σε σχέση με τις αθλήτριες χειροσφαίρισης και καλαθοσφαίρισης. Σχετικά με τη δρομική οικονομία, η πρόσληψη οξυγόνου ήταν μεγαλύτερη στις αθλήτριες ποδοσφαίρου στην ταχύτητα των 10 km•h-1, ενώ στην ταχύτητα των 12 km•h-1 οι αθλήτριες καλαθοσφαίρισης και ποδοσφαίρου είχαν υψηλότερες τιμές πρόσληψης οξυγόνου και αποβολής διοξειδίου του άνθρακα συγκριτικά με τις αθλήτριες χειροσφαίρισης. Ο πνευμονικός αερισμός στην ταχύτητα των 12 km•h-1 ήταν υψηλότερος στις αθλήτριες καλαθοσφαίρισης συγκριτικά με τις αθλήτριες ποδοσφαίρου και χειροσφαίρισης, ενώ δεν υπήρχε σημαντική διαφορά ανάμεσα στις αθλήτριες ποδοσφαίρου και χειροσφαίρισης. Όσον αφορά την ενεργειακή δαπάνη βρέθηκαν σημαντικές διαφορές στην ταχύτητα των 12 km•h-1 μεταξύ των τριών αθλημάτων. Οι αθλήτριες χειροσφαίρισης παρουσίασαν χαμηλότερη ενεργειακή δαπάνη από τις αθλήτριες καλαθοσφαίρισης και ποδοσφαίρου, ενώ δε βρέθηκε διαφορά μεταξύ των δύο τελευταίων. Συμπερασματικά, οι αθλήτριες χειροσφαίρισης φαίνεται να παρουσιάζουν καλύτερη δρομική οικονομία συγκριτικά με τις αθλήτριες ποδοσφαίρου και καλαθοσφαίρισης.
Επίδραση της γύμνασης στην ευαισθησία των αορτικών τασεϋποδοχέων σε ασθενείς με περιοδική αιμοκάθαρση
Authors: Πετράκη Μαρία
Published: August 2021

Η εκτίμηση της ευαισθησίας των αορτικών τασεοϋποδοχέων (BRS) χρησιμοποιείται όλο και περισσότερο ως μέθοδος ελέγχου της δράσης του αυτόνομου νευρικού συστήματος (ΑΝΣ) στην καρδιά. Η δυσλειτουργία του ΑΝΣ επιφέρει μείωση της BRS η οποία έχει συσχετιστεί με αυξημένη πιθανότητα εμφάνισης κοιλιακών αρρυθμιών και αιφνιδίου θανάτου σε ασθενείς με χρόνια νεφρική νόσο (ΧΝΝ) υπό αιμοκάθαρση. Σκοπός: Σκοπός αυτής της μελέτης ήταν να ερευνήσει την επίδραση ενός προγράμματος γύμνασης κατά τη διάρκεια της αιμοκάθαρσης στη BRS σε ασθενείς με ΧΝΝ. Ασθενείς - Μέθοδος: Στη μελέτη συμμετείχαν, 43 αιμοκαθαιρόμενοι ασθενείς, οι οποίοι χωρίστηκαν τυχαία σε δύο ομάδες. Είκοσι δύο εντάχθηκαν σε 7-μηνο πρόγραμμα γύμνασης στη διάρκεια της αιμοκάθαρσης (Ομάδα A) και οι υπόλοιποι 21 στην ομάδα ελέγχου (Ομάδα B). Επιπλέον, 20 υγιείς ανάλογης ηλικίας και φύλου, αποτέλεσαν την ομάδα ελέγχου των υγιών (Ομάδα Γ). Όλοι οι ασθενείς στην αρχή και στο τέλος της μελέτης υποβλήθηκαν σε δοκιμασία ανάκλησης για την εκτίμηση της ευαισθησίας των τασεοϋποδοχέων (BRS, BEI, event και ramp count) και σε δοκιμασία κόπωσης με ταυτόχρονη εργοσπιρομέτρηση για την εκτίμηση της καρδιοαναπνευστικής τους ικανότητας (Vo2peak, METs, διάρκεια κόπωσης). Ενώ, οι υγιείς που συμμετείχαν ως μάρτυρες, υποβλήθηκαν στις παραπάνω δοκιμασίες μόνο στην αρχή της μελέτης. Τα επίπεδα του αιματοκρίτη, η φαρμακευτική αγωγή και οι χαρακτήρες της αιμοκάθαρσης παρέμειναν σταθερά κατά τη διάρκεια της μελέτης. Αποτελέσματα: Στην αρχή της μελέτης ο δείκτης BRS βρέθηκε μειωμένος κατά 45% (p<0.05) και ο δείκτης (BEI) κατά 39.7% (p<0.05) στην ομάδα A σε σχέση με την ομάδα Γ. Αρχικά, όλοι οι ασθενείς παρουσίασαν επίσης σημαντικά μικρή διάρκεια άσκησης στο δαπεδοεργόμετρο και χαμηλή τιμή επιτευχθείσας μέγιστης πρόσληψης οξυγόνου (VO2peak) από ό,τι οι υγιείς. Μετά το πρόγραμμα γύμνασης, στην ομάδα Α διαπιστώθηκε σημαντική βελτίωση στο BRS κατά 23.0% (p<0.05), στο BEI κατά 27.0% (p<0.05), στο δείκτη event και ramp count κατά 35.0% (p<0.05) και 29.0% (p<0.05), αντίστοιχα καθώς και στη VO2peak κατά 22.4% (p<0.05) και στη διάρκεια άσκησης κατά 23.8% (p<0.05). Σημαντικές συσχετίσεις διαπιστώθηκαν μεταξύ BRS και METs (r=0.476, p<0.05), BRS και VO2peak (r=0.443, p<0.05), BEI και METs (r=0.492, p<0.05), BEI και VO2peak (r=0.467, p<0.05), event count και VO2peak (r=0.715, p<0.01), event count και διάρκεια άσκησης (r=0.799, p<0.01), στην ομάδα Α στο τέλος της μελέτης. Συμπεράσματα: Τα αποτελέσματά μας δηλώνουν ότι οι ασθενείς με ΧΝΝ υπό αιμοκάθαρση, έχουν ιδιαίτερα μειωμένη καρδιοαναπνευστική επάρκεια και χαμηλή ευαισθησία των τασεοϋποδοχέων, σε σχέση με τον υγιή καθιστικό πληθυσμό. Η εφαρμογή γύμνασης κατά τη διάρκεια της αιμοκάθαρσης επέφερε σημαντική αύξηση σε όλους τους δείκτες που αντιπροσωπεύουν την δραστηριότητα των τασεοϋποδοχέων, με παράλληλη βελτίωση στη φυσική τους επάρκεια.
Αξιολόγηση μεθόδων προπόνησης για την βελτίωση της ταχύτητας απελευθέρωσης της μπάλας στη βασική ρίψη χωρίς άλμα
Authors: Σκούφας Δημήτριος
Published: August 2021

Η υψηλή επίδοση στη ρίψη αποτελεί έναν από τους σημαντικότερους παράγοντες που καθορίζουν την επίδοση στη χειροσφαίριση και ως επακόλουθο έχουν προταθεί πολλές μέθοδοι για τη βελτίωσή της. Σκοπός της παρούσας μελέτης είναι να εξακριβωθεί εάν και κατά πόσο βελτιώνεται η ταχύτητα ρίψης σε αρχάριους αθλητές χειροσφαίρισης, μετά από προπόνηση με μπάλες ελαφρύτερες από τις αγωνιστικές ή με περιχειρίδες στο άνω άκρο. Στην έρευνα συμμετείχαν εθελοντικά 65 φοιτητές φυσικής αγωγής οι οποίοι διαιρέθηκαν σε τρεις ομάδες : την ομάδα Α που χρησιμοποιούσε 20% ελαφρύτερες μπάλες(n=22),την ομάδα Β στην οποία εφαρμόσθηκε επιβάρυνση στο βραχίονα και τον πήχη, που συμμετέχουν στη ρήψη (n=22), και στην ομάδα ελέγχου η οποία χρησιμοποίησε κανονικές μπάλες χωρίς επιβάρυνση στα μέλη (n=21). Οι τρεις ομάδες ακολούθησαν προπονητικό πρόγραμμα διάρκειας 10 εβδομάδων, με κοινό περιεχόμενο, διαφοροποιούμενο όμως ως προς τη μέθοδο προπόνησης(ελαφρύτερες μπάλες, περιχειρίδες, απλές ρίψεις). Η αξιολόγηση της ταχύτητας ρίψης έγινε με συσκευή ραντάρ και οι μετρήσεις έλαβαν μέρος πριν, κατά τη διάρκεια και στο τέλος της προπόνησης, καθώς επίσης και μετά από τη διακοπή της προπόνησης(5η και 10η εβδομάδα). Η ανάλυση των αποτελεσμάτων έδειξε ότι η ομάδα Α και ομάδα Β βελτίωσαν την επίδοση στη ρίψη από 18,15+-0,33 m/sec σε 20,16+-0,40 m/sec(p<0,05) και από 17,83+-0,41 m/sec σε 20,09+-0,40 m/sec (p<0,05). Η επίδραση της ρίψης, μετά τη διακοπή της προπόνησης, ήταν στατιστικά σημαντικά μεγαλύτερη σε σύγκριση με αυτήν κατά την έναρξη της προπόνησης (p<0,05). Κατά την 5η εβδομάδα μετά τη διακοπή της προπόνησης η επίδοση της ομάδας Α, ομάδας Β και ομάδας ελέγχου ήταν 20,08+-0,48 m/sec, 19,60+-0,37 m/sec και 18,30+-0,39 m/sec, αντίστοιχα, ενώ μετά τη 10η εβδομάδα, μετά τη διακοπή της προπόνησης, οι ανάλογες τιμές ήταν 19,54+-0,41 m/sec, 19,36+-0,45 m/sec και 18,38+-0,35 m/sec, αντίστοιχα. Συμπερασματικά, φαίνεται πως η χρήση των δύο πειραματικά δοκιμαζόμενων μεθόδων βελτίωσης της ταχύτητας ρίψης είναι ιδιαίτερα ωφέλιμες για τους αρχάριους αθλητές, ενώ υπάρχει αδυναμία να εξακριβωθεί εάν καλύτερη μέθοδος βελτίωσης της ρίψης είναι η χρήση ελαφρύτερων μπαλών ή περιχειρίδων.
Επενδύσεις σε μηχανολογικό και λοιπό εξοπλισμό και η επίδρασή τους στην απόδοση των επιχειρήσεων
Authors: Βρανάκης Στέργιος
Published: August 2021

Ο βιομηχανικός κλάδος ήταν πάντα στενά συνδεδεμένος με την τεχνολογία, η οποία, τα τελευταία χρόνια, αναπτύσσεται με ιλιγγιώδεις ρυθμούς και επηρεάζει άμεσα το εσωτερικό και το εξωτερικό περιβάλλον των επιχειρήσεων, ανεξάρτητα από το μέγεθός τους, τα οικονομικά αποτελέσματα και τον κλάδο που δραστηριοποιούνται. Οι επιχειρήσεις, προκειμένου να παραμείνουν ανταγωνιστικές, προσπαθούν να βελτιώσουν τις υποδομές τους, επενδύοντας σε νέες τεχνολογίες, αποκτώντας νέα μηχανήματα και παραγωγικό εξοπλισμό.Η μελέτη αυτή προτείνει ένα νέο εννοιολογικό πλαίσιο για τη διερεύνηση των λόγων, για τους οποίους οι μεταποιητικές επιχειρήσεις αποφασίζουν να επενδύσουν στην αγορά νέων μηχανημάτων και εξοπλισμού, προκειμένου να βελτιώσουν τις υποδομές τους. Ενσωματώνει διάφορα στοιχεία που σχετίζονται με την εσωτερική δομή του επιχειρηματικού περιβάλλοντος (στρατηγική, επενδυτικές αποφάσεις κλπ), με το εξωτερικό περιβάλλον των επιχειρήσεων (διαχείριση πελατειακών σχέσεων, επιχορηγήσεις κλπ), καθώς και με τα προϊόντα και την παραγωγική τους διαδικασία (ανάπτυξη νέων προϊόντων, καινοτομία, ευελιξία παραγωγής κλπ). Ο κύριος στόχος είναι να εξετάσει πώς όλοι αυτοί οι παράγοντες επηρεάζουν τις διαδικασίες λήψης επενδυτικών αποφάσεων. Στα πλαίσια αυτά, η παρούσα μελέτη προτείνει ένα νέο ολοκληρωμένο μοντέλο. Το μοντέλο αυτό διερευνά εμπειρικά τη σχέση ανάμεσα σε αυτές τις πρακτικές - προσεγγίσεις και την επίδρασή τους στις επενδύσεις σε μηχανολογικό και λοιπό εξοπλισμό και στην απόδοση των επιχειρήσεων.Σαν ερευνητική στρατηγική της έρευνας ακολουθήθηκε εκείνη της δημοσκόπησης. Πεδίο έρευνας της διατριβής αποτέλεσε ο τομέας της μεταποίησης με επιχειρήσεις που εδρεύουν στην Ελλάδα και απασχολούν πάνω από 20 εργαζόμενους. Το τελικό δείγμα της έρευνας περιέχει 248 ερωτηματολόγια από επιχειρήσεις που υλοποίησαν επενδυτικά σχέδια την τελευταία πενταετία. Για την ανάλυση των δεδομένων και την εξαγωγή των αποτελεσμάτων χρησιμοποιήθηκαν τεχνικές απλής περιγραφικής στατιστικής και τεχνικές πολυμεταβλητής ανάλυσης.
Οι Τρωάδες στη σύγχρονη σκηνή
Authors: Κονομή Μαρία
Published: August 2021

Οι 'Τρωάδες' υπήρξαν ένα αδιερεύνητο κεφάλαιο στο ελληνικό θέατρο. Το συγκεκριμένο ευριπιδικό έργο χρησιμοποιήθηκε δειγματοληπτικά για να εξεταστούν ζητήματα ιστορίας και θεωρίας της σκηνικής εικόνας και ειδικότερα της σκηνογραφίας και ενδυματολογίας στο μεταπολεμικό ελληνικό θέατρο. Ξεκινώντας από την πρώτη σκηνική παρουσίαση των 'Τρωάδων' στα 1965 έως το 2005 εξετάζονται διεξοδικά πάνω από σαράντα παραστάσεις που παρουσιάστηκαν ως επί τι πλείστον στην Ελλάδα – οι περισσότερες ελληνικές και ορισμένες ξένες, Παράλληλα χρησιμοποιείται ως μεθοδολογικό εργαλείο, ένα διερευμένο συγκριτικό πλαίσιο από δεκάδες περιπτώσεις ελληνικών αλλά και ξένων παραστάσεων αρχαίου δράματος. Συνδυάζονται διάφορες μεθοδολογικές προσεγγίσεις, όπως η ιστορική ανασύσταση των όρων της παράστασης, η παρουσίαση της κριτικογραφίας, συνεντεύξεις με τους εν ζωή δημιουργούς, αλλά και πλούσιες θεωρητικές διασυνδέσεις με την ελληνική και ευρωπαϊκή ιστορία της σκηνογραφίας, του θεάτρου και της τέχνης γενικότερα. Στα πρωτότυπα αποτελέσματα της διατριβής ανήκει η συστηματική μελέτη και ανάλυση των ελληνικών παραστάσεων, ενώ τα πορίσματα περιλαμβάνουν την επισήμανση των σταθμών στη σκηνική όψη των παραστάσεων, αλλά και την αποτίμηση της ιδιαίτερης συμβολής των Ελλήνων σκηνογράφων και ενδυματολόγων. Η συμβολή αυτή συνδυάζει τόσο παραδοσιακά όσο και νεοτεριστικά στοιχεία, ενώ σε κάποιες περιπτώσεις υπερβαίνει και τα στενά εθνικά πλαίσια της δράσης των δημιουργών.
Synthesis, molecular and morphological characterization of linear and complex architecture block copolymers consisting of poly(cyclohexadiene)
Authors: Μισιχρόνης Κωνσταντίνος
Published: August 2021

Στην συγκεκριμένη ερευνητική εργασία περιγράφεται η σύνθεση μέσω ανιοντικού πολυμερισμού 17 γραμμικών δισυσταδικών συμπολυμερών του τύπου PS-b-PCHD ή PS-b-PCHD όπου PS: πολυστυρένιο και PCHD: πολυ(κυκλοεξαδιένιο) καθώς και 5 συμπολυμερών πολύπλοκης αρχιτεκτονικής αποτελούμενα επίσης από PS και PCHD. Τα πολύπλοκης αρχιτεκτονικής δείγματα αποτελούν ένα (1) γραμμικό τρισυσταδικό συμπολυμερές (PCHD-b-PS-b-PCHD), ένα (1) γραμμικό πεντασυσταδικό συμπολυμερές [(PS-b-PCHD)-PS-(PCHD-b-PS)], ένα (1) H-type συμπολυμερές [(PCHD)2-PS-(PCHD)2] και δύο (2) super H-type συμπολυμερή [(PCHD)3-PS-(PCHD)3 και (PS-b-PCHD)3-PS-(PCHD-b-PS)3].Η σύνθεση των δειγμάτων ολοκληρώθηκε με την χρήση της γραμμής υψηλού κενού και την μέθοδο της διαδοχικής προσθήκης μονομερών. Για τον πολυμερισμό χρησιμοποιήθηκε sec-BuLi σε βενζόλιο, ενώ χρησιμοποιήθηκε και το πολικό συστατικό DABCO ώστε η συστάδα του PCHD να εμφανίζει υψηλή 1,4-μικροδομή (87-98%). Συντέθηκε ένα μεγάλο εύρος κλασμάτων όγκου (0.25 < φPS < 0.94) έτσι ώστε να εξεταστεί αναλυτικά η μορφολογική συμπεριφορά του συστήματος. Η σύνθεση των πολύπλοκης αρχιτεκτονικής συμπολυμερών περιελάμβανε την χρήση του διδραστικού απαρχητή Na/ναφθαλίνιο ώστε να συντεθεί το διδραστικό πολυστυρένιο. Ο πολυμερισμός πραγματοποιήθηκε σε διάλυμα βενζολίου/THF σε αναλογία 1,2:1 και η αντίδραση σύζευξης με τα ενεργά άκρα, που αποτελούνταν είτε από PCHD ή από (PS-b-PCHD), πραγματοποιήθηκε χρησιμοποιώντας γνωστή χημεία χλωροσιλανίων. Πιο συγκεκριμένα τρία χλωροσιλάνια χρησιμοποιήθηκαν, το (CH3)2SiCl2, (CH3)SiCl3 και το SiCl4 ώστε να συζευχθούν με την διδραστική συστάδα (Na(+)(-)PS(-)(+)Na) και στην συνέχεια με τα ζωντανά άκρα αποτελούμενα από PCHD ή από (PS-b-PCHD).Ο μοριακός χαρακτηρισμός των δειγμάτων πραγματοποιήθηκε μέσω της χρωματογραφίας αποκλεισμού μεγεθών (SEC) και οσμομετρίας μεμβράνης (MO) ώστε να πιστοποιηθούν τα μέσα μοριακά βάρη κατά αριθμό και οι κατανομές μοριακών βαρών. Επίσης χρησιμοποιήθηκε η φασματοσκοπία πυρηνικού μαγνητικού συντονισμού πρωτονίου (1H-NMR) ώστε να επιβεβαιωθούν τα κλάσματα μάζας, καθώς επίσης και να υπολογιστούν τα ποσοστά των μικροδομών 1,2- και 1,4- για την συστάδα του PCHD. Επίσης, υιοθετήθηκε η διαφορική θερμοδομετρία σάρωσης (DSC) ώστε να προσδιοριστούν οι θερμοκρασίες υαλώδους μετάπτωσης (Tg) των δειγμάτων.Τέλος, ο μορφολογικός χαρακτηρισμός των δισυσταδικών συμπολυμερών πραγματοποιήθηκε με ηλεκτρονική μικροσκοπία διέλευσης (TEM) και σκέδαση ακτινών-Χ υπό μικρές γωνίες (SAXS). Παρατηρήθηκαν όλες οι γνωστές μορφολογίες από την βιβλιογραφία αλλά για διαφορετικά κλάσματα όγκου από τα αναμενόμενα, ενώ μοναδικές μορφολογίες παρατηρήθηκαν προσφέροντας νέες πληροφορίες για τον μικροφασικό διαχωρισμό του συστήματος PS-b-PCHD. Επίσης, πιο αναλυτικές μετρήσεις μέσω SAXS πρέπει να πραγματοποιηθούν ώστε να επιβεβαιωθούν οι μορφολογίες που παρατηρούνται μέσω ΤΕΜ.
Stochastic optimal control and stochastic differential Games
Authors: Μπαλτάς Ιωάννης
Published: August 2021

Η παρούσα διατριβή χωρίζεται σε δύο μέρη. Το πρώτο μέρος ξεκινάει με την κατασκευή μίας νέας προσέγγισης για την μελέτη του προβλήματος του καθορισμού της βέλτιστης επενδυτικής πολιτικής κάτω από την ύπαρξη εσωτερικής πληροφόρησης. Η προσέγγιση αυτή βασίζεται κυρίως σε τεχνικές της θεωρίας στοχαστικού ελέγχου και πιο συγκεκριμένα στην χρήση της εξίσωσης Hamilton-Jacobi-Bellman. Εν συνεχεία, επικεντρώνουμε την προσοχή μας στην εισαγωγή εσωτερικής πληροφόρησης σε μία ασφαλιστική/αντασφαλιστική αγορά. Αυτό επιτυγχάνεται θεωρώντας δύο παίκτες : έναν ασφαλιστή και έναν αντασφαλιστή και υποθέτωντας ότι ο ένας από τους δύο, εν προκειμένω ο ασφαλιστής, κατέχει μία επιπλέον πληροφορία η οποία είναι κρυμμένη από τον αντασφαλιστή. Υιοθετώντας την προαναφερόμενη προσέγγιση, είμαστε σε θέση να αντιμετωπίσουμε το πρόβλημα μεγιστοποίησης της αναμενόμενης ωφελιμότητας του τελικού πλούτου, και για τους δύο παίκτες, λαμβάνοντας ρητώς υπόψην τα διαφορετικά σύνολα πληροφόρησής τους. Τέλος, παρέχουμε μία αριθμητική μελέτη του αποτελέσματος της εσωτερικής πληροφόρησης πάνω στις βέλτιστες αποφάσεις του ασφαλιστή.Ο σκοπός του δεύτερου μέρους είναι η μελέτη ενός ανθεκτικού-εντροπικού προβλήματος στοχαστικού ελέγχου μεταξύ ενός ασφαλιστή και της Φύσης. Ωστόσο παρουσιάζεται ένα σημαντικό εμπόδιο, μιας και η τιμή του προβλήματος αυτού είναι συσχετισμένη με μία ισχυρά μη γραμμική στοχαστική μερική διαφορική εξίσωση η οποία δεν επιδέχεται ομαλές λύσεις. Για να ξεπεράσουμε αυτή τη δυσκολία γράφουμε το γενικό αυτό πρόβλημα σαν ένα κανονικής μορφής μηδενικού αθροίσματος στοχαστικό διαφορικό παίγνιο με δύο παίκτες και καταφεύγουμε στη θεωρία που θεμελιώθηκε από τους Fleming και Souganidis με σκοπό να δείξουμε ότι η σχετιζόμενη με το παίγνιο μερική διαφορική εξίσωση Bellman-Isaacs επιδέχεται μοναδική ασθενή λύση, η οποία είναι και η Nash τιμή του προβλήματος. Επιπλέον, διατυπώνουμε και αποδεικνύουμε ένα γενικό θεώρημα επαλήθευσης το οποίο μας επιτρέπει να χαρακτηρίσουμε τις βέλτιστες στρατηγικές των παικτών. Τέλος, παρέχουμε τη σύνδεση του ανθεκτικού-εντροπικού προβλήματος ελέγχου με τη θεωρία των κυρτών μέτρων κινδύνου και κλείνουμε με την μελέτη της ασυμπτωτικής συμπεριφοράς της προαναφερθείσας Bellman-Isaacs εξίσωσης.
Study on the discovery of new heavy, neutral gauge bosons with the ATLAS experiment
Authors: Αντωνάκη Αριάδνη
Published: August 2021

Παρουσιάζονται τα πρώτα αποτελέσματα της αναζήτησης νέων βαρέων, ουδετέρων μποζονίων στο πείραμα ATLAS, με τη χρήση της διάσπασής τους σε μιόνια (Z’ aμ+μ-). Τα αποτελέσματα αφορούν αφενός μεν τα πρώτα 42pb-1 των δεδομένων από συγκρούσεις πρωτονίων-πρωτονίων που συνελέγησαν κατά τη διάρκεια του 2010 στον επιταχυντή LHC του CERN και αφετέρου δεδομένα που συνελέγησαν μέσα στο 2011, συνολικής φωτεινότητας 1,21 fb-1. Αρχικά παρουσιάζεται μία θεωρητική εισαγωγή πάνω στα μοντέλα που προβλέπουν την ύπαρξη των νέων μποζονίων. Στη συνέχεια περιγράφεται ο ανιχνευτής του πειράματος και κατόπιν οι μέθοδοι ανακατασκευής μιονίων, η απόδοση του συστήματος και οι μέθοδοι μελέτης που χρησιμοποιούνται στην εργασία. Στο τελευταίο μέρος παρουσιάζεται η ανάλυση των πραγματικών δεδομένων. Περιγράφεται η διαδικασία επιλογής των ζευγών μιονίων και τα κριτήρια ποιότητας που εφαρμόζονται, τόσο στα πραγματικά δεδομένα, όσο και στα προσομοιωμένα δείγματα του σήματος και των διαδικασιών υποβάθρου. Βασικό υπόβαθρο είναι η διαδικασία Drell-Yan σε μιόνια, ενώ συνυπολογίστηκαν οι διαδικασίες ttbar, W+jets (όπου ένα jet ενδέχεται να αναγνωριστεί εσφαλμένα ως μιόνιο), η παραγωγή δι-μποζονίων (WW,WZ και ZZ) και τέλος οι QCD διαδικασίες bbbar και ccbar σε μιόνια. Τα επιλεχθέντα γεγονότα χρησιμοποιήθηκαν για να κατασκευαστούν οι κατανομές της αναλλοίωτης μάζας από τα ζεύγη μιονίων στα πραγματικά δεδομένα και στις διαδικασίες υποβάθρου. Με αυτό τον τρόπο εκτιμάται αν τα πραγματικά δεδομένα παρουσιάζουν παραγωγή γεγονότων πάνω από τα αναμενόμενα από το Καθιερωμένο Πρότυπο. Τα δεδομένα και των δύο ετών δεν έδειξαν παραγωγή γεγονότων επιπλέον των αναμενομένων. Με χρήση των δεδομένων του 2010, το όριο στη μάζα του Ζ’ υπολογίστηκε στα 874GeV/c2. Τα δεδομένα του 2011 επέκτειναν αυτό το όριο στα 1,682 TeV/c2 .
Σχεδιασμός και χρήση μαθησιακών αντικειμένων
Authors: Βορβυλάς Γεώργιος
Published: August 2021

Η παρούσα διδακτορική διατριβή προτείνει ένα εννοιολογικό πλαίσιο σχεδιασμού μαθησιακών αντικειμένων το οποίο εμφορείται από την Κοινωνική Σημειωτική και από τη Θεωρία της Ρητορικής Δομής. Προτείνεται μια θεώρηση των μαθησιακών αντικειμένων ως πολυτροπικών ψηφιακών κειμενικών μακρο-ειδών τα οποία αποτελούνται από ψηφιακά κειμενικά μικρο-είδη. Η οργάνωση του μαθησιακού περιεχομένου μοντελοποιείται μέσα από διάφορα συστημικά δίκτυα τα οποία αναπαριστούν τις σχεδιαστικές επιλογές του δημιουργού των μαθησιακών αντικειμένων. Με αυτό το σημειωτικό πλαίσιο στη διάθεσή του ένας δημιουργός μαθησιακών αντικειμένων μπορεί να εξοπλιστεί με τα εννοιολογικά εκείνα εργαλεία τα οποία θα του επιτρέψουν: α) να δημιουργήσει ή να χρησιμοποιήσει διάφορους τύπους κειμενικών μικρο-ειδών σύμφωνα με τις επικοινωνιακές λειτουργίες που αυτά εξυπηρετούν, β) να συνδέσει μεταξύ τους αυτούς τους τύπους μέσα από μια σειρά συζευκτικών σχέσεων και γ) να εκφράσει μέσα στο μαθησιακό περιεχόμενο τις επικοινωνιακές του προθέσεις απέναντι σε μια συγκεκριμένη ομάδα – στόχο χρηστών.
Ιωσήφ Ανδρούσης (1770-1844)
Authors: Μπουγάς Ιωάννης
Published: August 2021

Ἰωσὴφ Ἀνδρούσης (1770-1844 ) Ὁ πρῶτος μινίστρος τῆς Θρησκείας καὶ τοῦ Δικαίου καὶ πρῶτος Ἐπίσκοπος ΜεσσηνίαςΤὸ παρὸν πόνημα παρουσιάζει τὴν ἔκδοση ἀνεκδότων ἐγγράφων τοῦ Ἰωσὴφ Ἐπισκόπου Μεσσήνης (τοῦ ἀπὸ Ἀνδρούσης) πρώτου Μινίστρου τῆς Θρησκείας καὶ τοῦ Δικαίου μετὰ τὴν Ἐπανάσταση τοῦ 1821. Ἐπιχειρεῖται προσπάθεια γιὰ τὴν κατανόηση τῆς πολυσχιδοῦς προσωπικότητάς του καὶ τῆς ἐποχῆς τῆς δράσης του.-Τὸ πρῶτο μέρος ἀποτελεῖται ἀπὸ τὴ βιογραφία τοῦ Ἰωσὴφ Ἀνδρούσης.-Τὸ δεύτερο μέρος ἀποτελεῖται ἀπὸ τὴν ἒκδοση καὶ μεταγραφὴ 130 ἀνεκδότων χειρογράφων τοῦ Ἰωσὴφ Μεσσήνης, ἤτοι μεγάλου τμήματος τοῦ πρώτου Καταστίχου τῆς Ἐπισκοπῆς Μεσσήνης, καθὼς καὶ ἄλλων ἐγγράφων τῆς ἀλληλογραφίας τοῦ Ἰωσὴφ ἀπὸ τὸ ἔτος 1834 ἓως τὸ 1843, τὰ ὁποῖα ἀνήκουν στὸ Ἀρχεῖο τῆς Ἱερᾶς Μητροπόλεως Μεσσηνίας. Κατὰ τὴν μεταγραφὴ διατηρήθηκε ἡ ὀρθογραφία καὶ ἡ σύνταξη τῶν χειρογράφων κειμένων.-Στὸ τρίτο μέρος σχολιάζονται τὰ παραπάνω ἐκδοθέντα χειρόγραφα. Ὁ ἐπίσκοπος Μεσσήνης (ὁ ἀπὸ Ἀνδρούσης) Ἰωσὴφ ὑπῆρξε μεγάλη προσωπικότητα τῆς προεπαναστατικῆς, τῆς ἐπαναστατικῆς καὶ τῆς μεταεπαναστατικῆς Ἑλλάδος.Τόσο ἀπὸ τὴν ἱστορικὴ ἔρευνα καὶ μελέτη τῆς προσωπικότητας τοῦ Ἰωσήφ, ὅσο καὶ ἀπὸ τὴν μελέτη τῶν χειρογράφων τῆς παρούσης ἐργασίας διαπιστώνεται ὅτι ὁ Ἰωσήφ: συνδύαζε ἄριστα τὴν ἐκκλησιαστικὴ συνείδηση, τὴν προερχόμενη ἀπὸ τοὺς μεγάλους Πατέρες τῆς Ὀρθοδοξίας, μὲ τὴν πολιτικὴ συνείδηση, τὴν προερχόμενη ἀπὸ τὴν ἀρχαία ἑλληνικὴ δημοκρατία, συνέβαλε τὰ μέγιστα γιὰ τὴν προετοιμασία τῆς μεγάλης Ἐπανάστασης τοῦ 1821, ἀγωνίστηκε γιὰ τὴν ἀπελευθέρωση τῆς πατρίδος ἀπὸ τὴν τουρκικὴ κυριαρχία, συνετέλεσε στὴν ὀργάνωση τοῦ πρώτου ἑλληνικοῦ κράτους μετὰ τὸ 1821, καὶ ἐνδιαφέρθηκε ἰδιαιτέρως γιὰ τὴν παιδεία τοῦ ἀπαιδεύτου τὴν ἐποχὴ ἐκείνη ἑλληνικοῦ λαοῦ. Ὡς Μινίστρος τῆς θρησκείας καὶ τῆς παιδείας τότε τοῦ νεοσύστατου κράτους θεωροῦσε ὅτι οἱ διδάσκαλοι προσφέρουν μεγάλες ὑπηρεσίες στήν Ἑλλάδα. Ὁ Ἰωσὴφ παρεμβαίνει σὲ ὅλα τὰ ἐκκλησιαστικὰ καὶ κοινωνικὰ δρώμενα τῆς ἐποχῆς του. Ἀπὸ τὴν ἐκδοση καὶ μελέτη τῶν χειρογράφων, ἀλλὰ καὶ ἀπὸ τὴν βιογραφία τοῦ Ἰωσὴφ διαπιστώθηκε ὅτι: Ὁ Ἰωσὴφ Μεσσήνης (ὁ ἀπὸ Ἀνδρούσης) ὑπῆρξε μία πολυσχιδὴς προσωπικότητα κατὰ τοὺς χρόνους τῆς Ἐθνικῆς Ἐπαναστάσεως τοῦ 1821. Στὸ πρόσωπό του συνδυάζεται ὁ ἐκκλησιαστικὸς καὶ πολιτικὸς ἀνήρ. Ὑπῆρξε ὁ πρῶτος Ἐπίσκοπος μετὰ τὴν ἀπελευθέρωση τοῦ 1821 ἀπὸ τὸν τουρκικὸ ζυγό, ὁ ὁποῖος ταυτοχρόνως ἀσκοῦσε ἐκκλησιαστικὰ καὶ πολιτικὰ καθήκοντα.Τὸ κυριώτερο ὅλων ὅμως εἶναι ὅτι ἀγωνίστηκε, προσφέροντας τὰ πάντα καὶ κυρίως τὸν ἑαυτὸ του γιὰ τὴν Ἐλευθερία τοῦ Ἔθνους. Δικαίως τοῦ ἀξίζει ὁ τίτλος τοῦ «Ἐθνομάρτυρα».
Η αποτελεσματικότητα της έντυπης βιομηχανικής διαφήμισης στην Ελλάδα
Authors: Ριζομυλιώτης Ιωάννης
Published: August 2021

Βασικός στόχος της παρούσας διατριβής ήταν η διεξοδική προσέγγιση της έντυπης βιομηχανικής διαφήμισης, όπως αυτή λαμβάνει χώρα στον ελλαδικό χώρο. Με γνώμονα αυτό το γενικό στόχο και έπειτα από ενδελεχή επισκόπηση της σχετικής βιβλιογραφίας και αρθρογραφίας αλλά και τη συστηματική επαφή με την ελληνική πραγματικότητα στο χώρο της Β2Β αγοράς, προσδιορίστηκαν οι ερευνητικοί στόχοι που εν τέλει κατηύθυναν τη διεξαγωγή της παρούσας μελέτης. Στο πλαίσιο της διερεύνησης των παραγόντων διαμόρφωσης της έντυπης Β2Β διαφημιστικής καμπάνιας, καταγράφηκε η επίδρασή τους στην αποτελεσματικότητα της έντυπης Β2Β διαφημιστικής καμπάνιας, όπως αυτή αξιολογείται με βάση την επίτευξη των επιδιωκόμενων στόχων, δηλ., της αύξηση της αναγνωρισιμότητας, της δημιουργίας θετικής στάσης για το προϊόν ή την εταιρία, και της αύξησης των πωλήσεων. Οι παράγοντες που διαμορφώνουν και επηρεάζουν την έκβαση μιας έντυπης Β2Β διαφημιστικής καμπάνιας εξετάστηκαν και ως προς τον αντίκτυπο που μπορεί να έχουν στην αποτελεσματικότητα της έντυπης βιομηχανικής διαφήμισης, όπως αυτή αξιολογείται με βάση την κρίση των αναγνωστών – πελατών για συγκεκριμένες καταχωρήσεις. Τέλος τα χαρακτηριστικά της έντυπης βιομηχανικής διαφήμισης εξετάστηκαν τόσο ως προς τον αντίκτυπο που μπορεί να έχουν στην αποτελεσματικότητα της έντυπης βιομηχανικής διαφήμισης όσο και στην αποτελεσματικότητα της έντυπης Β2Β διαφημιστικής καμπάνιας, όπως αυτή αξιολογείται με βάση την επίτευξη των επιδιωκόμενων στόχων, δηλ., της αύξηση της αναγνωρισιμότητας, της δημιουργίας θετικής στάσης για το προϊόν ή την εταιρία, και της αύξησης των πωλήσεων.